ดอลล์แข็งค่ารับคาดการณ์เฟดขึ้นดอกเบี้ยสัปดาห์หน้า
ดอลลาร์สหรัฐปรับตัวขึ้นเมื่อเทียบสกุลเงินหลักอื่นๆเมื่อคืนนี้ (7 ธ.ค.) จากกระแสคาดการณ์ที่ว่าธนาคารกลางสหรัฐ (FED) จะปรับขึ้นอัตราดอกเบี้ยในการประชุมสัปดาห์หน้า หลังมีการเปิดเผยข้อมูลจ้างงานที่แข็งแกร่ง
8 ธ.ค. 2558

สำนักข่าวอินโฟเควสท์รายงานว่า ค่าเงินยูโรอ่อนค่าเมื่อเทียบดอลลาร์สหรัฐที่ระดับ 1.0846 ดอลลาร์สหรัฐ จาก 1.0869 ดอลลาร์สหรัฐ ขณะที่เงินปอนด์ลดลงที่ 1.5066 ดอลลาร์สหรัฐ จากระดับ 1.5101 ดอลลาร์สหรัฐ
ค่าเงินดอลลาร์สหรัฐปรับตัวขึ้นเทียบกับสกุลเงินเยนที่ 123.28 เยน จาก 123.18 เยน และเพิ่มขึ้นเมื่อเทียบกับฟรังก์สวิสที่ระดับ 0.9998 ฟรังก์ จาก 0.9975 ฟรังก์ ส่วนค่าเงินดอลลาร์ออสเตรเลียปรับลงเมื่อเทียบกับดอลลาร์สหรัฐที่ระดับ 0.7266 ดอลลาร์สหรัฐ จากระดับ 0.7340 ดอลลาร์
ข้อมูลจ้างงานนอกภาคเกษตรของสหรัฐที่เพิ่มขึ้นเกินคาดในเดือนพ.ย.ได้ช่วยหนุนคาดการณ์เกี่ยวกับการปรับขึ้นอัตราดอกเบี้ยของเฟดในเดือนธ.ค.นี้ ขณะที่นักวิเคราะห์กล่าวว่า การขยายตัวอย่างแข็งแกร่งของตัวเลขจ้างงานได้ช่วยขจัดอุปสรรคสำหรับเฟดในการที่จะปรับขึ้นอัตราดอกเบี้ยครั้งแรกในรอบเกือบทศวรรษภายในสิ้นปีนี้
เมื่อวันศุกร์ที่ผ่านมา กระทรวงแรงงานสหรัฐรายงานว่า ตัวเลขการจ้างงานนอกภาคเกษตรพุ่งขึ้น 211,000 ตำแหน่งในเดือนพ.ย. ขณะที่อัตราการว่างงานทรงตัวที่ระดับ 5.0% ซึ่งเป็นระดับต่ำสุดในรอบ 7 ปีครึ่ง หรือนับตั้งแต่เดือนเม.ย.2551 ด้านนักวิเคราะห์คาดการณ์ก่อนหน้านี้ว่า การจ้างงานจะเพิ่มขึ้น 200,000 ตำแหน่งในเดือนพ.ย. และอัตราการว่างงานจะทรงตัวที่ระดับ 5.0%
ทั้งนี้ ตลาดจับตาดูการประชุมนโยบายการเงินของเฟดที่จะมีขึ้นในวันที่ 15-16 ธ.ค. โดยนักลงทุนจำนวนมากเชื่อว่าเฟดจะเริ่มคุมเข้มนโยบายการเงินหลังจากที่ตรึงอัตราดอกเบี้ยไว้ที่ระดับต่ำใกล้เคียง 0% มาเป็นเวลานาน